Ole Einar Bjørndalen
Store norske leksikon,Sport og spill,Øvrig vintersport,Skiskyting
Ole Einar Bjørndalen er en norsk skiskytter og trener. Han var aktiv i den internasjonale verdenstoppen i mer enn to tiår, og regnes som den fremste skiskytteren i verden noen sinne. Bjørndalen er også en av Norges største idrettsprofiler gjennom tidene. Han deltok i seks olympiske leker og tok 13 olympiske medaljer, hvorav 8 var gull. Han tok 45 VM-medaljer, 95 verdenscupseiere – én av dem i langrenn – og vant verdenscupen i skiskyting sammenlagt seks ganger.
Ingen norsk utøver har deltatt i flere vinter-OL enn Bjørndalen, og bare Marit Bjørgen har tatt flere medaljer i vinter-OL.Bjørndalen la opp som skiskytter i 2018. Høsten 2019 ble Bjørndalen og hans ektefelle, den tidligere hviterussiske skiskytterprofilen Darja Domratsjeva, engasjert som trenere for det kinesiske skiskytterlandslaget fram mot OL i Beijing i 2022.Klubber: Simostranda IL, Modum (skiskyting) og Byåsen IL, Trondheim (langrenn). Karriere  Ole Einar Bjørndalen vokste opp på Simostranda i Modum. Oppvekstmiljøet var preget av en sterk interesse for skiskyting og langrenn. Ole Einars eldre bror Dag ble også skiskytter på internasjonalt topplan. I tillegg hadde miljøet viktige ressurspersoner som inspirerte og stimulerte brødrenes treningsiver og interesse for skiskyting.I utgangspunktet satset ikke Bjørndalen på skiskyting; han hadde langrenn som hovedidrett fram til junioralderen. Da han, til tross for tre NM-seire i 1991, ikke ble tatt ut til junior-VM i langrenn fordi forbundet mente han var for ung, valgte han å i stedet satse fullt på skiskyting. Her markerte han seg raskt, og tok medaljer i junior-VM i skiskyting både i 1992 og 1993.I 1993 debuterte Bjørndalen i verdenscupen, og han deltok i OL på Lillehammer i 1994. Midt på 1990-tallet var norsk skiskyting på elitenivå inne i en svak periode. De norske skiskytternes innsats i OL på Lillehammer var en god illustrasjon av tilstanden på det tidspunktet Bjørndalen debuterte i verdenseliten. Under dette mesterskapet tok de norske skiskytterne ingen medaljer. Mot slutten av tiåret kom Norge tilbake som en dominerende nasjon innenfor sporten, og Bjørndalen ble den fremste representanten for den nye vinnergenerasjonen i norsk skiskyting.Ole Einar Bjørndalen tok sin første verdenscupseier da han vant normaldistansen i Anterselva i januar 1996. Den første VM-medaljen tok han i Oserblie i 1997 da han kom på tredjeplass på jaktstart. Han begynte altså ikke i den ypperste senioreliten, og det var først da han var midt i 20-åra at han etablerte seg som en av sportens dominerende utøvere. Men når han først hadde kommet seg inn i verdenseliten, holdt Bjørndalen seg der sammenhengende i to tiår.Fra 1998 og fram mot 2010 dominerte Ole Einar Bjørndalen skiskyttersporten. Sportens posisjon som en vinteridrett med bred publikumsappell gjorde Bjørndalen til en profil som ble kjent langt utenfor sin egen idrett, og han ble spesielt godt kjent i Tyskland.I denne perioden vant han den sammenlagte verdenscupen i skiskyting seks ganger, og ble medaljegrossist i VM og OL.Bjørndalen tok sitt første OL-gull på 10 km sprint i Nagano i 1998. For ham var denne medaljen spesiell, ikke bare fordi den var den første, men også fordi han måtte vinne den «2 ganger». Bjørndalen ledet løpet, men rennet ble stoppet på grunn av snøvær, og de måtte gå om igjen dagen etter.OL i Salt Lake City i 2002 ble Bjørndalens beste prestasjon, her vant han fire gullmedaljer. Han vant alle de tre individuelle øvelsene i skiskyting for menn (10 km sprint, jaktstart og 20 km), i tillegg til at Norge vant stafetten. Bjørndalen tok medaljer også i de tre påfølgende OL, noe som gjør ham til en av de få som har tatt medaljer i fem OL på rad.Ole Einar Bjørndalen tok sine første individuelle VM-gull under VM i Khanty-Mansijsk i 2003. Der ble det gull både på sprinten og i fellesstart. Til tross for alle sine framganger var han altså 29 år før han tok sine første individuelle VM-gull. Ole Einar Bjørndalen hevdet seg også på internasjonalt topplan i langrenn. Han debuterte i verdenscupen i 1998, og i november 2006 vant han 15 km verdenscup i Gällivare. Denne seieren var historisk. Bjørndalen ble den første skiskytteren som vant et verdenscuprenn i langrenn. I tillegg hadde han også flere sterke verdenscupplasseringer.I OL-sesongen 2001–2002 ble Bjørndalen nummer to på 10 km i Kuopio 25. november, og 19. desember tok han andreplassen på 30 km fellesstart i Ramsau. Bjørndalen gikk også flere verdenscupstafetter for Norge. De sterke verdenscupresultatene før jul 2001 bidro til at Ole Einar Bjørndalen i tillegg til skiskyting også ble tatt ut til å konkurrere i langrenn under OL.Denne deltakelsen kunne også ha ledet til enda en historisk bragd. Bjørndalen ble nummer fire på 30 km fellesstart i Salt Lake City, og han var bare noen få meter fra bronsemedaljen, som han tapte i spurtoppgjør mot lagkameraten Kristen Skjeldal. Skjeldal ble så i sin tur foretrukket til å gå tredjeetappen på det norske laget som tok OL-gull. I ettertid har Ole Einar Bjørndalen uttrykt både at han fortsatt er uenig i avgjørelsen, og han er bitter fordi han ikke fikk sjansen til å konkurrere for å vinne sitt femte gull i ett og samme OL.Bjørndalen gikk også 15 km langrenn under VM i Sapporo i 2007, men der var han en av mange som fikk løpet spolert av kraftig snøvær. Ole Einar Bjørndalens siste individuelle OL-gull var en idrettshistorisk bragd. Etter et par vanskelige år satset han for fullt på comeback til OL i Sotsji i 2014. Gjennom hele karrieren var han alltid ekstremt systematisk og målbevisst, og villig til å gjøre det lille ekstra for å bli best. Bjørndalen gikk sine egne veier, og han var en sterk tilhenger av høydetrening. Foran OL i Sotsji skaffet han seg derfor egen bobil, slik at alt kunne optimaliseres rundt trening og konkurranse. Og satsingen lyktes. Bjørndalen kom tilbake og tok OL-gull på sprinten i Sotsji. I tillegg var han på gullaget i den nye OL-øvelsen blandet stafett. Han gikk også på laget som opprinnelig ble nummer fire på herrestafetten. I 2020 falt den endelige dopingdommen mot en av utøverne på det russiske vinnerlaget i stafetten. Norge kan derfor komme til å rykke opp til bronseplassen, men per februar 2021 har IOC ikke foretatt noen offisiell endring av resultatlisten.Ole Einar Bjørndalen var da 40 år, og ble spøkefullt betegnet som «den gamle mannen i skiskyting». Men han fortsatte å hevde seg. Bjørndalen tok gull også i VM i Holmenkollen i 2016.Bjørndalen tok sin siste verdenscup-seier i 2015, og han tok sin siste VM-medalje i 2017. I 2018 fikk Bjørndalen noen tilfeller av hjerteflimmer, og etter råd fra familie og helsepersonell avsluttet han karrieren våren 2018. Meritter  Bjørndalen har vunnet 13 OL-medaljer, derav 8 gull (5 individuelt), 4 sølv og 1 bronse.   Medalje Mesterskap Øvelse     Gull  Nagano 1998 10 km sprint   Sølv Nagano 1998 Stafett   Gull  Salt Lake City 2002 10 km sprint   Gull Salt Lake City 2002 20 km   Gull Salt Lake City 2002 Jaktstart   Gull Salt Lake City 2002 Stafett   Sølv  Torino 2006 20 km   Sølv Torino 2006 Jaktstart   Bronse Torino 2006 Fellesstart   Sølv  Vancouver 2010 20 km   Gull Vancouver 2010 Stafett   Gull  Sotsji 2014 10 km sprint   Gull Sotsji 2014 Blandet stafett    Bjørndalen var også OL-deltaker på Lillehammer i 1994. Han kvalifiserte seg ikke til OL i Pyeongchang i 2018. Se også artikkelen Norske OL-gull og VM-gull i skiskyting Bjørndalen har vunnet 45 VM-medaljer, derav 20 gull (11 individuelt). Han tok 4 gull i VM i Hochfilzen i Østerrike 2005 og VM i Pyeongchang i Sør-Korea 2009. I VM i Oslo i 2016 tok han også 4 medaljer, 42 år gammel. Junior-VM 1993: gull på 5 km, 10 km og lagkonkurranse VM 1997: bronse i jaktstart, sølv i stafett VM 1998: sølv i jaktstart, gull i lag VM 1999: bronse i fellesstart og stafett VM 2000 bronse i fellesstart, sølv i stafett VM 2001: bronse i stafett, sølv i fellesstart VM 2003: gull i sprint og fellesstart VM 2004: bronse i sprint, jaktstart og på 20 km, sølv i stafett VM 2005: gull i sprint, jaktstart, fellesstart og stafett VM 2007: sølv i stafett, gull i sprint og jaktstart VM 2008: bronse i sprint, sølv i fellesstart, stafett og på 20 km, gull i jaktstart VM 2009: gull i 20 km, sprint, jaktstart og stafett VM 2006 sølv i mixed stafett VM 2010: sølv i mixed stafett VM 2011: gull i stafett og mixed stafett VM 2012: gull i stafett og mixed stafett VM 2013: gull i stafett VM 2015: sølv i stafett VM 2016: bronse i fellesstart, sølv i sprint og jaktstart, gull i stafett VM 2017: bronse i jaktstart Bjørndalen debuterte i verdenscupen i mars 1993 og vant første gang i Anterselva i januar 1996 (20 km). Han har 94 seirer i verdenscuprenn (95 inkludert langrenn) og har med det slått Ingemar Stenmarks legendariske rekke med 86 seirer i den alpine verdenscupen. I sesongen 2004/2005 vant han 12 renn.Bjørndalen var blant de tre beste sammenlagt i verdenscupen i skiskyting 13 sesonger på rad i perioden 1997–2009.Han har vunnet sammenlagt 6 ganger (sesongene 1997/1998, 2002/2003, 2004/2005, 2005/2006, 2007/2008, 2008/2009). Det er bare Bjørndalen, Martin Fourcade og Magdalena Forsberg som har klart å vinne seks sammenlagtseire i verdenscupen.Han har tatt andreplass 6 ganger (sesongene 1996/1997, 1998/1999, 1999/2000, 2000/2001, 2003/2004, 2006/2007)Han har tatt tredjeplass én gang (sesongen 2001/2002). Se også artikkelen Norske verdenscupvinnere i skiskyting Bjørndalen har fra 1995 vunnet i alt 20 individuelle norgesmesterskap (NM) på 20 km (4), sprint (6), jaktstart (6) og fellesstart (4). Han har også vunnet 8 NM i stafett og 2 NM i lagkonkurranse, samt 14 NM i sommerskiskyting. Se oversikt over medaljer i artikkelen Norgesmestere i skiskyting Bjørndalen har også vært fremragende i langrenn. Under OL i Salt Lake City i 2002, der han vant alle øvelser i skiskyting, konkurrerte han også i langrenn og ble nr. 5 på 30 km fristil.Han var VM-deltaker på 15 km fristil i 2005 (nr. 11) og i 2007 (nr. 13). I november 2006 vant han som første skiskytter et verdenscuprenn i langrenn (15 km fristil i Gällivare), og han har også to annenplasser i verdenscuprenn. Hedersbevisninger Bjørndalen ble tildelt Aftenpostens gullmedalje i 1998, Egebergs ærespris og Fearnleys olympiske ærespris i 2002, Sportsjournalistenes statuett i 2002 og 2014 og Holmenkollmedaljen i 2011.På Idrettsgallaen har han blitt tildelt i alt åtte priser.En statue av Bjørndalen (utført av Kirsten Kokkin) ble avduket i Modum i 2008.Bjørndalen ble under OL i 2014 valgt inn som medlem i IOC (utøverkomiteen) for åtte år, men trakk seg fra vervet i april 2016. Familie Ole Einar Bjørndalen har fra 2016 vært gift med den hviterussiske skiskytteren Darja Domratsjeva. Han var fra 2006 til 2012 gift med den italienske skiskytteren Nathalie Santer. Les mer i Store norske leksikon skiskyting